Staatskaping: Uitspraak voorbehou oor Zuma se hofaansoekPres. Jacob Zuma. Argieffoto: Ntswe Mokoena, GCIS Die hooggeregshof in Pretoria het Dinsdag uitspraak voorbehou oor pres. Jacob Zuma se teenaansoek teen die DA se hofaansoek om hom te dwing om ŉ geregtelike kommissie van ondersoek na bewerings van staatskaping op die been te bring. Regter Motsamai Makume het lang voorleggings van regspanne aan Zuma, die openbare beskermer en die DA aangehoor voordat hy gesê het hy het tyd nodig om oor die saak na te dink. Thuli Madonsela, die voormalige openbare beskermer (OB), het in Oktober verlede jaar aanbeveel dat Zuma ŉ kommissie van ondersoek aanstel wat onder die voorsitterskap van ŉ regter sal staan. Die DA het die hof genader om te beslis dat Zuma versuim het om aan Madonsela se aanbevelings gehoor te gee. Zuma het intussen Madonsela se staatskapingverslag, wat veral lig werp op Eskom se transaksies met die omstrede Gupta-familie, hersien omdat hy nie met haar aanbeveling om die kommissie van ondersoek aan te stel saamstem nie. Madonsela het aanbeveel dat ŉ regter deur hoofregter Mogoeng Mogoeng aangestel moet word om die kommissie te lei wat verder ondersoek moet instel na die kanalisering van staatshulpbronne na sakemanne met noue politieke bande. Madonsela het Zuma 30 dae gegee om die kommissie van ondersoek aan te stel en die DA het hof toe gegaan om hom te dwing om hierdie aanbeveling toe te pas. Zuma het in Junie hierop gereageer deur ŉ teenaansoek teen die DA se aansoek in te dien om uitstel te versoek op die inwerkingstelling van Madonsela se aanbevelings totdat die hersiening gefinaliseer is, indien nodig. In sy aansoek voer Zuma aan hy is nie verplig om aan die OB se verslag gehoor te gee indien hy die korrektheid daarvan in twyfel trek nie.